अग्रता बढाउँदै भुवन
घरेलु कोर्समा भुवन नगरकोटीले सूर्य नेपाल सेन्ट्रल ओपन गल्फको दोस्रो दिन मंगलबार तीन अन्डर ६९ स्कोर गर्दै अग्रता बढाएका छन् । उनी शुक्रबहादुर राईभन्दा ५ स्ट्रोक अगाडि छन् ।
काठमाडौँ — घरेलु कोर्समा भुवन नगरकोटीले सूर्य नेपाल सेन्ट्रल ओपन गल्फको दोस्रो दिन मंगलबार तीन अन्डर ६९ स्कोर गर्दै अग्रता बढाएका छन् । उनी शुक्रबहादुर राईभन्दा ५ स्ट्रोक अगाडि छन् ।गोकर्ण गल्फ क्लबमा भइरहेको सूर्य नेपाल गल्फ टुर २०२१ को पहिलो प्रतियोगिताको पहिलो दिन भुवनले उत्कृष्ट प्रदर्शन गर्दै आठ अन्डर ६४ स्कोर गरेका थिए । उनले ३६ होल समाप्तिमा कुल ११ अन्डर १३३ बनाएका छन् । शुक्रले दोस्रो दिन तीन अन्डर ६९ खेले । उनको समग्र स्कोर ६ अन्डर १३८ भएको छ । गत वर्ष दक्षिण एसियाली खेलकुद (साग) मा दुई स्वर्ण जितेका सुभाष तामाङले दुई अन्डर ७० प्रदर्शन गरे । समग्रमा उनी ५ अन्डर १३९ सहित तेस्रोमा छन् ।भुवनले सुरुका नौ होल इभन पार ३६ मा टुंग्याए पनि त्यसपछि उत्कृष्ट प्रदर्शन गर्दै तीन अन्डर ३३ को कार्ड बनाए । शुक्रले सुरुका नौ होलमा दुई अन्डर ३४ खेले पनि त्यसपछि नौ होलमा एक अन्डर ३५ स्कोर गरे । सुभाषले समान एक अन्डर ३५ स्कोर गरे । चार अन्डर ६८ खेलेका सञ्जय लामा (समग्रमा तीन अन्डर १४१) चौथोमा छन् । रामे मगर दुई ओभर ७४ खेलेपछि पाँचौंमा पुगेका छन् । उनी कुल दुई अन्डर १४२ स्कोरमा छन् ।एमेच्योर विजय श्रेष्ठ इनहाउस र प्रो राजेन्द्र श्रेष्ठ प्रधान इभन पार १४४ सहित संयुक्त छैटौंमा छन् । विजयले ७६ स्ट्रोक खेले भने राजेन्द्रले तीन ओभर ७५ को कार्ड बनाए । बलभद्र राई एक अन्डर ७१ स्कोर गर्दै एक स्थानमाथि आठौंमा उक्लिए । उनको कुल स्कोर एक ओभर १४५ भएको छ । रवि खड्का चार अन्डर ६८ खेल्दै कुल दुई ओभर १४६ बनाएर नवौं स्थानमा उक्लिए । एमेच्योर टासी छिरिङ र अजय बिकको पनि उति नै स्कोर छ । टासीले ७५ र अजितले ७१ स्ट्रोक खेले । दोस्रो दिनको खेलपछि १० ओभर १५४ सम्म रहेका २२ प्रो र सात एमेच्योर गल्फर ‘कट’ बनाउँदै फाइनल चरणम पुगेका छन् । उनीहरूले उपाधि होडमा अन्तिम दुई दिन प्रतिस्पर्धा गर्नेछन् । कुल ७ लाख ३५ हजार रुपैयाँ पुरस्कारको प्रतियोगिता विजेताले १ लाख ३० हजार पाउनेछन् । यसमा फाइनल चरणमा छनोट भएका सबै प्रोले नगद हात पार्नेछन् ।